BASES REGULADORAS DO PROGRAMA MUNICIPAL DE AXUDAS EXTRAORDINARIAS A FAMILIAS PARA GASTOS DE ALOXAMENTO, SUBMINISTROS E ALIMENTACIÓN 2016
ADMINISTRACIÓN LOCAL — Municipal — Vigo (Subvencións, 06/05/2016)

A Xunta de Goberno Local, na sesión ordinaria do 22 de abril de 2016, adoptou o seguinte acordo: Aprobar as bases reguladoras do programa municipal de axudas extraordinarias a familias para gastos de aloxamento, subministros e alimentación – 2016» Tanto a Declaración Universal de Dereitos humanos como o Pacto Internacional de Dereitos económicos, sociais e culturais consagraron o dereito de toda persoa a un nivel de vida adecuado que lle asegure a él, así como á súa familia, a saúde e o benestar e, en especial, a alimentación, o vestido, a vivenda, a asistencia médica e os servizos sociais necesarios, debendo os Estados tomar as medidas apropiadas para garantir a efectividade dese dereito (Arts.25 DUDH e 11.1 PIDESC). Especificamente, en relación coa protección da familia, establecen o deber de concederlle a máis ampla protección e asistencia posibles por parte da sociedade e do Estado (Arts.16.3 DUDH e 10 PIDESC). A Constitución española de 1978 sinala que as normas relativas ós dereitos fundamentais e ás liberdades que a Constitución recoñece interpretaranse conforme á Declaración Universal dos Dereitos humanos e ós tratados e acordos internacionais sobre as mesmas materias ratificados por España e, asumindo aqueles contidos, obriga ós poderes públicos a crear as condicións necesarias para que a liberdade e a igualdade do individuo e dos grupos en que se integra sexan reais e efectivas, remover os atrancos que impidan ou dificulten a súa plenitude e facilitar a participación de toda a cidadanía na vida política, económica, cultural e social (Arts.9, 10.2 e ccdtes. CE/1978). Ademais, no marco dos principios rectores da política social e económica, inclúe un mandato específico tendente a asegurar a protección social, económica e xurídica da familia, regula o dereito de todos os españois a gozar dunha vivenda digna e axeitada e ordea ós poderes públicos promover as condicións necesarias e establecer as normas pertinentes para faceren efectivo este dereito (Arts.39 e 47 CE/1978). A Comunidade Autónoma de Galicia, segundo dispón o artigo 27.23 do seu Estatuto de Autonomía, ten competencia exclusiva en materia de servizos sociais e, facendo uso desa atribución, regulou e desenvolveu o sistema galego de servizos sociais, que ten como norma principal a L.13/2008, do 3 de decembro, de Servizos sociais de Galicia. Esta lei define os servizos sociais como servizo público destinado a garantir a igualdade de oportunidades no acceso á calidade de vida e á participación social de toda a poboación mediante intervencións que permitan, entre outros obxectivos, facilitar recursos e itinerarios de integración social a quen se encontra en situación ou risco de exclusión social. Atribúelle ás Corporacións locais a creación e xestión dos servizos comunitarios básicos, configurándose como servizos de carácter integrador e principal instancia do sistema galego de servizos sociais para o desenvolvemento de intervencións de carácter preventivo, de atención integral a persoas, familias e de incorporación socio-laboral e habilita expresamente ós concellos para conceder axudas económicas destinadas a apoiar o coidado dos menores, paliar situacións transitorias de necesidade, garantir un mínimo de subsistencia e reforzar procesos de integración familiar e inclusión social. Por outra banda, a Lei 3/2011, do 30 de xuño, de apoio á familia e á convivencia de Galicia, pretende garantir a protección total da familia; en especial, a das familias valoradas de especial consideración, ás que se lles asegura un trato preferente nos ámbitos educativos, da vivenda, cultura, novas tecnoloxías, etc., atribuíndolle competencias ós municipios para a execución de programas e proxectos destinados á atención das familias. Finalmente, a Lei 10/2013, do 27 de novembro, de Inclusión social de Galicia, atribúe tamén ós Concellos desta Comunidade Autónoma unha serie de funcións na implantación e desenvolvemento dos servizos sociais comunitarios básicos, cooperando coa Xunta de Galicia en materias tales como a detección das persoas en situación de exclusión social ou a implementación dos programas e prestacións previstos na lei; nomeadamente, a RISGA e as axudas de inclusión social. De acordo coa nova redacción do Art.25.1 da L.7/1985, do 2 de abril, Reguladora das Bases do Réxime local (LRBRL), o municipio, para a xestión dos seus intereses e no ámbito das súas competencias, pode promover actividades e prestar os servizos públicos que contribúan a satisfacer as necesidades e aspiracións da comunidade veciñal, exercendo en todo caso, como competencias propias, nos termos da lexislación estatal e autonómica, en materias tales como: «avaliación e información de situacións de necesidade social e a atención inmediata a personas en situación ou risco de exclusión social»; servizo declarado obrigatorio para os municipios de poboación superior a 20.000 habitantes (Arts.25.2. e] e 26.1. c] LRBRL). A L.5/2014, do 27 de maio, do Parlamento de Galicia, de medidas urxentes derivadas da entrada en vigor da Lei 27/2013, do 27 de decembro, de racionalización e sustentabilidade da Administración Local, considera que “non se entenderá como exercicio de novas competencias”, entre outras, a continuidade na prestación dos servizos xa establecidos e da actividade de fomento e a formalización de convenios de colaboración de concesión de subvencións (Art.3.3.). Ademais, sinala claramente que, con carácter xeral, as competencias atribuídas ás EELL pola lexislación autonómica anterior á entrada en vigor da LRSAL: «continuarán exercédoas elas, rexéndose pola indicada lexislación ou, de ser o caso, polo dereito estatal aplicable como supletorio, sen prexuízo do disposto nas disposicións adicionais cuarta e quinta sobre a asunción pola Comunidade Autónoma das competencias relativas á educación, saúde e servizos sociais»; e aclara que as competencias que a CA de Galicia deberá asumir en materia de educación, saúde e servizos sociais: «continuarán sendo prestadas polos municipios mentres non se dean as condicións previstas para o seu traspaso na normativa básica e, en particular, o establecemento do novo sistema de financiamento autonómico e das facendas Locais previsto nela» (Disps. Adics.1ª e 4ª L.5/2014). En definitiva, as atribucións competenciais do Concello de Vigo para intervir neste ámbito derivan tanto da lexislación de réxime local como da normativa sectorial específica autonómica en materia de servizos sociais. Os servizos sociais do Concello de Vigo, tanto os comunitarios básicos como os específicos, traballan desde hai moitos anos co obxectivo de garantir a atención das necesidades básicas do conxunto da cidadanía, especialmente dos colectivos con maiores dificultades de inserción, prestando unha atención integral ás persoas baseada no esforzo da súa autodeterminación e a potenciación dos seus propios recursos e os do seu contorno familiar e comunitario. Con esta finalidade promove anualmente, a través da Concellería delegada da Área de Política Social, unha convocatoria de axudas de emerxencia como parte da resposta ás carencias detectadas na cobertura das necesidades sociais básicas de aloxamento, alimentos, gastos de atención sanitaria non cubertos polo sistema público de saúde, etc. Nun contexto xeral de grave crise económica como a que se está a padecer desde hai anos, o Concello de Vigo considerou necesario complementar esas axudas de emerxencia poñendo a disposición das persoas e familias necesitadas uns recursos económicos que lles permitisen facer fronte, alomenos parcialmente, ós gastos derivados do uso da vivenda habitual, da compra de alimentos e dos subministros básicos do fogar, procurando evitar os desafiuzamentos derivados da falta de pagamento do aluguer ou do crédito hipotecario, as carencias básicas de alimentación e as situacións de «pobreza enerxética», que mesmo poderían imposibilitar o normal uso e goce da vivenda. Para estes efectos, nos orzamentos municipais de 2016 figura unha partida por importe de 1.640.000€ destinada, especificamente, a cubrir este tipo de necesidades sociais básicas. A regulamentación do procedemento de concesión das axudas para o exercicio de 2016 e dos criterios de selección e valoración das solicitudes constitúen o obxecto fundamental destas Bases, que se insiren no marco xurídico prefigurado pola normativa reguladora das subvencións públicas e se formulan de acordo cos criterios normativos e regulamentarios aprobados polo Concello de Vigo de forma especifica, en relación coas subvencións, nas Bases de execución orzamentaria. Estas Bases teñen por obxecto fixar os criterios e determinar o procedemento para a concesión de axudas económicas de carácter extraordinario e finalista destinadas ó pagamento dos gastos de aloxamento, subministros e alimentación das persoas e unidades de convivencia que se atopen nunha situación de precariedade económica que lles impida asumir ordinariamente estes gastos. O «PROGRAMA MUNICIPAL DE AXUDAS EXTRAORDINARIAS A FAMILIAS PARA GASTOS DE ALOXAMENTO, SUBMINISTROS E ALIMENTACIÓN – 2016» diríxese a aquelas persoas individuais e unidades de convivencia que se atopen en situación de necesidade social, teñan residencia efectiva e estean empadroadas no Concello de Vigo cunha antigüidade mínima de tres (3) anos. Aínda que só un dos integrantes da unidade figure como beneficiario da axuda, esta concederase sempre en beneficio de toda ela. — «Unidade de convivencia»: para os efectos destas Bases, entenderase por tal o conxunto de persoas que convivan no mesmo domicilio e se atopen vinculadas coa persoa solicitante por matrimonio ou relación análoga de afectividade, por adopción, acollemento ou parentesco de consanguinidade ata o cuarto (4º) grao ou de afinidade ata o segundo (2º) grao. Con todo, cando nunha mesma unidade de convivencia existan unha ou máis unidades familiares con menores ó seu cargo, considerarase que cada unha delas constitúe unha unidade de convivencia independente. — «Situación de necesidade social»: entenderase que unha persoa ou unidade de convivencia está nesta situación cando a suma dos seus ingresos, descontados os custos de aloxamento, non acade o nivel de renda establecido na Táboa 1.1 destas Bases. — «Renda da unidade de convivencia»: obterase sumando os ingresos netos mensuais (os que poidan xustificarse no momento da solicitude) de cada un dos seus membros e deducindo os gastos xustificados en concepto de aloxamento da vivenda que constitúa o seu domicilio habitual, cos máximos que se fixan nestas Bases. A concesión destas axudas realizarase en réxime de concorrencia, de acordo cos principios de publicidade e obxectividade e conforme cos criterios e o procedemento establecidos nestas Bases, ata esgotar o crédito dispoñible. A concesión das prestacións axustarase no seu conxunto á aplicación orzamentaria da Concellería de Política Social nº 2310.480.00.02 (“Axudas alugueiro vivenda, alimentos e c. Enerxética”) dotada con 1.609.986,75€, da seguinte forma: 1.550.000€ destinaránse, nunha primeira resolución, a resolver todas as solicitudes seleccionadas.59.986,75€ destinaranse a atender os eventuais recursos dos solicitantes. Para o caso de que non se esgotase a totalidade do crédito previsto, os saldos sobrantes pasarían a integrar a partida correspondente ó «Programa contra desafiuzamentos e de emerxencia social para o ano 2016», tamén xestionado polo Departamento de Benestar social.6.1. Serán subvencionables os seguintes gastos: a) Gastos de aloxamento da vivenda habitual, situada no termo municipal de Vigo. Inclúe: — Gastos de aluguer, cando existan garantías de continuidade na vivenda. — Amortización de créditos hipotecarios da vivenda habitual. — Aloxamentos provisionais (pensións, hostais, etc.). Non inclúe: — Gastos de comunidade. b) Alimentación (agás bebidas alcohólicas). c) Subministros: enerxía eléctrica e gas de vivendas situadas no termo municipal de Vigo.6.2. Estas axudas extraordinarias serán compatibles con outras que se poidan outorgar para o mesmo fin e que veñan a complementar o importe concedido. En ningún caso a suma de todas elas poderá superar o importe estimado do custo das necesidades por cubrir.7.1. Os requisitos que deberán cumprir os beneficiarios serán os seguintes: 1º.—Que o solicitante resida e estea empadroado no Concello de Vigo cunha antigüidade acumulada mínima de (3) anos desde a publicación da convocatoria destas axudas extraordinarias. No caso das persoas estranxeiras, deberán contar co correspondente certificado de inscrición no Rexistro Central de Extranxeiros ou, de ser o caso, coa tarxeta ou permiso de residencia, segundo corresponda.2º.—Que todos os membros da unidade estean compartindo vivenda co solicitante o dia un (1) do mes anterior ó da publicación da convocatoria, de acordo co Padrón Municipal de Habitantes.3º.—Que ningún membro da unidade de convivencia renunciase a calquera axuda ou dereito de prestación regulado a que puidese ter acceso ou tivese perdido o dereito ós mesmos por causas imputables ó beneficiario. Nestes casos, teranse en conta como ingresos os importes das axudas ou dereitos perdidos por renuncia ou perda do dereito imputable ós interesados.4º.—Que ningún membro da unidade dispoña en propiedade de ningún ben inmoble que non sexa o domicilio habitual.5º.—Que as rendas da persoa ou unidade de convivencia, unha vez descontado o custo mensual representado polos gastos de aloxamento (debidamente acreditados e cos máximos establecidos), non superen os límites da seguinte táboa: A partir dos seis (6) membros, a contía máxima de ingresos considerada incrementarase en 50 € por cada membro adicional da unidade de convivencia.7.2. Os gastos mensuais de aloxamento que poderán deducirse dos ingresos serán os recollidos na seguinte táboa: Nos casos en que residan na mesma vivenda máis de dúas (2) unidades de convivencia, o gasto de aloxamento deducible será o resultado de dividir o seu custo entre o número de persoas maiores de idade que convivan nela, multiplicado polo número de membros de cada unidade.7.3. A ocultación de calquera fonte de renda dará lugar á denegación ou revogación da axuda solicitada ou concedida e á prohibición de obter outras axudas da mesma natureza durante os prazos fixados, en función da gravedade da infracción, na normativa reguladora das subvencións públicas. Serán obrigas das persoas beneficiarias destas axudas: a) Colaborar activamente no proceso de xestión e aboamento das axudas e destinalas ós fins para os que foron concedidas, procedendo o seu reintegro en caso contrario. b) Facilitar toda a información que fose requirida pola Concellería de Política Social, Intervención xeral municipal, Tribunal de Contas e Consello de Contas, no exercicio das súas funcións de fiscalización e control do destino das subvencións. c) Permitir e facilitar as posibles actuacións de inspección dos servizos sociais municipais. d) As demáis obrigas especificadas na normativa reguladora das subvencións públicas.9.1. As solicitudes das axudas, acompañadas da documentación esixida, presentaranse no modelo oficial que figura como Anexo I. Estarán debidamente cubertas e asinadas pola persoa solicitante (maior de idade ou emancipada) e o resto dos membros maiores de idade que formen a unidade de convivencia.9.2. Só se aceptará unha solicitude por persoa ou unidade de convivencia. No caso de que se presenten mais dunha solicitude serán acumuladas, tramitándose a primeira presentada no Rexistro xeral municipal.9.3. Xunto coa solicitude, achegarase a seguinte documentación: a) Fotocopia do DNI, NIE ou pasaporte en vigor do solicitante e dos membros maiores de 18 anos. No caso de estranxeiros, ademais: — Cidadáns da Unión Europea, do Espazo Económico Europeo, Suíza e os seus familiares: certificado de inscrición no Rexistro Central de Estranxeiros ou, no seu caso, tarxeta de residencia de familiar de cidadán da Unión. — Cidadáns doutros Estados: autorización de residencia. b) Fotocopia do libro de familia completo ou documentación oficial acreditativa dos membros da unidade, coas súas datas de nacemento. c) Fotocopia da certificación do grao de discapacidade igual ou maior do 65%, no caso de que algún membro estea afectado por ela. d) Declaración do IRPF do último exercicio de todos os membros da unidade de convivencia (*) e) Certificados actualizados de vida laboral de todos os integrantes da unidade de convivencia (*). f) De ser o caso, nóminas do mes anterior ó da publicación da convocatoria de todos os membros da unidade de convivencia. No caso de traballadores autónomos, achegarase a última declaración trimestral de IVE. g) De ser o caso, certificado de pensións da Seguridade Social, subsidio de desemprego, RISGA ou de calquera outra prestación pública que se estea a percibir por calquera dos membros da unidade de convivencia (terase en conta a data de efectos económicos). (*) (*) A documentación reseñada nos apdos. d), e) e g) só deberá presentala a persoa solicitante se non autoriza ó Concello de Vigo para obter directamente doutras Admóns. e organismos públicos e privados a información necesaria para tramitar e resolver as solicitudes, incluída a AEAT. h) De ser o caso, sentenza xudicial de separación ou divorcio e reclamación de pagamento das pensións debidas en virtude da mesma e non satisfeitas. Se a persoa solicitante está a aboar pensión/s de alimentos, para que sexa de aplicación o disposto na Base 14.5 deberá achegar tamén a xustificación documental do seu pagamento, preferentemente mediante transferencia bancaria. i) De ser o caso, contrato de aluguer ou documentación xustificativa deste ou dos gastos realizados en concepto de amortización de hipoteca da vivenda habitual. Se non constase xa no propio contrato, achegarase certificación bancaria co IBAN da conta do arrendador. Calquera cambio na documentación relativa ó arrendamento deberá ser notificada de inmediato á oficina tramitadora destas axudas. Excepcionalmente, en ausencia de contrato escrito de aluguer, poderá probarse a existencia dunha relación arrendaticia verbal demostrando a ocupación legal e continuada da vivenda (p. ex. mediante certificado de empadroamento e pagamento dos subministros: auga, luz, gas.) e o aboamento á arrendadora dunha renda en concepto de aluguer, o que poderá acreditarse: — Cos xustificantes das transferencias bancarias correspondentes ós dous meses anteriores á convocatoria; ou, — Con dous recibos das entregas realizadas en concepto de aluguer, nos que consten os seguintes datos: concepto, mensualidade, importe e identificación da parte arrendadora (nome e apelidos, DNI e sinatura). Neste caso, xunto cos “recibín” achegarase tamén un certificado actualizado da conta bancaria do arrendador (IBAN), para poder efectuar nela o ingreso da axuda de aloxamento. — Mediante declaración responsable asinada polo arrendador na que se recoñeza o pagamento do aluguer da vivenda ou, de ser o caso, os importes pendentes (Anexo II). Achegarase tamén o certificado de conta bancaria para poder realizar o pagamento. j) Calquera outra documentación que xustificadamente sexa requirida polo Departamento de Benestar social para poder tramitar, valorar e resolver as solicitudes de axudas.10.1. Os interesados poderán presentar as súas solicitudes de axudas a través do Rexistro xeral municipal (Praza do Rei, 1), en horario de 09:00h a 13:30h, de luns a venres, ou por calquera dos medios previstos no Art.38.4 da Lei 30/1992, do 26 de novembro, de Réxime xurídico das Administracións públicas e do Procedemento administrativo común (LRX-PAC). 10.2. O prazo de presentación será de vinte (20) dias hábiles, contado desde o seguinte á publicación oficial do extracto da convocatoria na forma e nos termos previstos na LXS (Arts.17.3. b], 18 e 20.8. a]) en relación coa Base de Datos Nacional de Subvencións–BDNS (Resolucións IGAE do 7, 9 e 10 de decembro de 2015). Así mesmo publicarase no taboleiro de anuncios da Casa do Concello, nas Unidades de Traballo Social (UTS) e na páxina web do Concello de Vigo www.vigo.org debendo inserirse no “Portal de Transparencia e Bo Goberno” do Concello de Vigo http://transparencia.vigo.orgA instrucción do procedemento de concesión das axudas correspóndelle ó Departamento de Benestar social, que recibirá as solicitudes e comprobará os requisitos esixibles e a documentación acreditativa e, se fose necesario, requirirá para que no prazo de dez (10) dias hábiles se subsane a solicitude ou complete a documentación perceptiva (Art.71.1 LRX-PAC), coa advertencia de que, de non facelo así, teráselle por desistido da súa petición, logo da resolución que deberá ser ditada nos termos do Art.42 LRX-PAC. A Comisión técnica de valoración destas axudas estará presidida pola Concelleira de Política Social e integrada polo Xefe de Área, a Xefa do Servizo e a técnica de actividades económicas do Departamento, que actuará como secretaria.13.1. Os responsables da instrucción do procedemento avaliarán as solicitudes de conformidade cos criterios aplicables e realizarán a valoración da axuda a percibir de acordo con estas Bases. Tamén farán constar expresamente que da información que obra no seu poder resulta que os beneficiarios cumpren todos os requisitos necesarios para acceder ás axudas.13.2. Rematada a instrucción do expediente, remitiráselle á Comisión técnica de valoración.13.3. A proposta de resolución conterá unha relación con todos os solicitantes que participaron na convocatoria e a proposta que proceda: Concedidas: reseñarase a axuda de cada beneficiario, tendo en conta que o importe total das mesmas non pode superar o crédito consignado. Denegadas: farase constar sempre a causa da denegación.13.4. A Xunta de Goberno Local, por proposta do instrutor do procedemento e previo informe da Comisión de valoración, acordará a aprobación definitiva das axudas con cargo á aplicación orzamentaria nº 2310.480.00.02 do orzamento de Benestar social do Concello.13.5. O prazo máximo para resolver e publicar a resolución do procedemento non poderá exceder de tres (3) meses, contado desde a finalización do prazo de presentación de solicitudes. O vencemento do prazo máximo sen terse notificada a resolución lexítima ós interesados para entender desestimada por silencio administrativo a solicitude de concesión da axuda.13.6. Unha vez resolto o procedemento, publicarase na paxina web municipal, no taboleiro oficial de anuncios da Casa do Concello e nas UTS a información relativa ás persoas beneficiarias (só identificadas co número de documento da solicitude e DNI), axudas concedidas ou denegadas e á súa contía. Ademais, o Concello deberá facilitar a información procedente á Base de Datos Nacional de Subvencións.14.1. A cantidade prevista (1.550.000€) repartirase entre os beneficiarios proporcionalmente á puntuación obtida (Táboa 2) en función dos membros da unidade de convivencia e dos ingresos acreditados.14.2. Para a consideración dos ingresos das persoas e unidades de convivencia teranse en conta os ingresos do mes anterior ó da publicación da convocatoria, descontado o custo do aloxamento e cos máximos establecidos na Táboa 1.2. 14.3. A Comisión técnica de valoración, aplicando o baremo da Táboa 2, asignará puntuacións obxectivas a cada persoa ou unidade de convivencia solicitante. O crédito total dispoñible dividirase entre a suma de puntos obtidos por todas as persoas e unidades seleccionadas, asignando un valor económico a cada punto. O valor económico do punto multiplicarase polos puntos obtidos por cada persoa ou unidade, sendo o resultado a contía económica total a percibir.14.4. Para os efectos do cálculo dos ingresos da unidade de convivencia computaránse os ingresos de todos os membros que convivan no mesmo domicilio aínda que non cumpran coa antigüidade no PMH. Con todo, as persoas que non cumpran este requisito das Bases non serán tidas en conta para determinar a puntuación da súa unidade de convivencia.14.5. Para os efectos de asignación da puntuación que proceda, as persoas solicitantes que acrediten o aboamento efectivo de pensións de alimentos ós seus fillos en virtude de convenio regulador-sentenza xudicial, poderán computar como un membro máis da súa unidade de convivencia a cada un dos fillos que reciban esa pensión. A acreditación fidedigna desta circunstancia (preferentemente mediante transferencia bancaria na que consten todos os datos identificativos necesarios) deberá corresponder ó mes anterior ó da publicación da convocatoria.14.6. Se na unidade de convivencia convivisen persoas cunha discapacidade recoñecida igual ou superior ó 65% sumaranse, adicionalmente, catro (4) puntos máis por cada unha delas. A mesma puntuación adicional aplicarase no caso de que sexa o solicitante, persoa individual, o afectado por ese grao de discapacidade.14.7. Ás unidades de mais de 6 membros concederáselles a puntuación establecida para as de seis (6) e dous (2) puntos máis por cada membro adicional.14.8. Os membros nacidos ou adoptados nos tres (3) anos anteriores á data de finalización do prazo de presentación de solicitudes computarán como un (1) membro mais da unidade de convivencia. O mesmo criterio aplicarase para situacións familiares semellantes (menores acollidos, supostos de reagrupamento familiar.). 15.1. Unha vez resolta a convocatoria mediante acordo da Xunta de Goberno Local, notificaraselles a todas as persoas interesadas a resolución, estimatoria ou desestimatoria, das súas solicitudes. A partir dese momento, as que resulten beneficiarias disporán do prazo máximo dun (1) mes para comparecer na oficina administrativa tramitadora destas axudas para recoller os medios de pagamento da subvención (tarxetas sociais e cheques) e asinar os correspondentes documentos de entrega. Tendo en conta a seu carácter de axudas sociais extraordinarias e as necesidades básicas e inmediatas que con elas téntanse satisfacer, o incumprimento inxustificado dese prazo, por causa imputable á persoa beneficiaria, dará lugar á perda do dereito ó cobro da subvención.15.2. Se o beneficiario NON tivese solicitado subvención con cargo ó «Programa de axuda ó alugamento de vivendas do Plan estatal de fomento do alugamento de vivendas, a rehabilitación edificatoria e a rexeneración e renovación urbanas 2013-2016», a contía da axuda municipal concedida aplicarase do seguinte xeito: a) Se acreditou gastos de aloxamento: Aboaranse os atrasos de aluguer/hipoteca e as mensualidades posteriores á resolución de concesión da axuda, ata o mes de decembro de 2016 (preferentemente mediante transferencia bancaria ó arrendador). De non esgotar a contía concedida, a cantidade restante aboarase nas seguintes porcentaxes: O 40% destinarase ó pagamento de gastos de subministros, mediante cheque bancario. O 60% restante será aboado mediante ingreso nunha tarxeta social pre-pagamento, para a compra de alimentos. b) De non existir ou non poder acreditar os custos de aloxamento: O 40% do importe concedido, entregarase mediante cheque bancario para subministros. O 60% restante, mediante tarxeta social pre-pagamento, para a compra de alimentos.15.3. Se o beneficiario SÍ tivese solicitado subvención con cargo ó «Programa de axuda ó alugamento de vivendas do Plan estatal de fomento do alugamento de vivendas, a rehabilitación edificatoria e a rexeneración e renovación urbanas 2013-2016», a contía da axuda municipal concedida aplicarase do seguinte xeito: a) Unidades de convivencia dun (1) ou de dous (2) membros: O 40% do importe concedido aboarase mediante cheque bancario para subministros. O 60% restante, mediante tarxeta social pre-pagamento, para a compra de alimentos. b) Unidades de convivencia de tres (3) ou máis membros con gastos acreditados de aloxamento: — Aboarase o 60% dos atrasos do ano 2016 (de existiren) e o 60% do custo do aluguer mensual ata decembro de 2016, preferentemente mediante transferencia bancaria ó arrendador. — De non esgotar a cantidade concedida, a contía restante distribuirase así: O 40%, mediante cheque bancario para o aboamento de subministros. O 60% restante, mediante tarxeta social pre-pagamento, para a compra de alimentos.15.4. Por razóns operativas, non se aboarán mediante transferencia ou cheque bancario aquelas axudas de contía inferior a 15 €. De ser o caso, ingresaránse na tarxeta social.15.5. Cando a axuda concedida se destine á compra de alimentos, o beneficiario deberá entregar os correspondentes tickets de compra no Departamento de Benestar social no prazo dun (1) mes.15.6. Os gastos con cargo ás tarxetas sociais terán que realizarse antes do 15 de decembro de 2016.16.1. O incumprimento, total ou parcial, das condicións establecidas nestas Bases e, en especial, o falseamento das condicións requiridas para acceder ás axudas, a utilización destas para finalidades distintas das previstas, o incumprimento da obriga de xustificación ou a duplicidade que infrinxa o regulado nas Bases sobre compatibilidade, constituirán causas determinantes da revogación da axuda concedida, coa conseguinte obriga de reintegro das cantidades e xuros de mora correspondentes e da perda do dereito a solicitar estas axudas en posteriores convocatorias.16.2. Canto ó réxime de infracións e sancións aplicable e ó procedemento para a súa imposición, estarase ó previsto sobre o particular na normativa reguladora das subvencións públicas. Facúltase á Concelleira delegada da Área de Política Social para ditar as ordes e instrucións de aplicación que sexan necesarias para o correcto desenvolvemento e execución destas Bases. Os datos das persoas solicitantes, dos seus representantes e do resto dos integrantes da unidade de convivencia serán incorporados ós correspondentes ficheiros municipais. A finalidade da súa recollida é a instrución do procedemento para a concesión das axudas obxecto destas Bases, a práctica das publicacións, comunicacións e notificacións de obrigado cumprimento, o seguimento e comprobación da actividade subvencionada e as demais actuacións previstas na normativa reguladora das subvencións públicas, en orde á conclusión do proceso de subvencións, polo que a súa achega é obrigatoria. Eses datos serán tratados e protexidos de acordo co previsto na LO.15/1999, do 13 de decembro, de Protección de datos de carácter persoal, sendo responsable do seu tratamento a Concellería de Política Social, perante a que os interesados poderán exercitar os seus dereitos de acceso, rectificación, cancelación e oposición nos termos establecidos na norma. Contra estas Bases e as resolucións administrativas que se adopten na súa execución poderá interpoñerse, potestativamente, recurso de reposición perante o mesmo órgano que as ditou no prazo dun (1) mes ou, directamente, recurso contencioso-administrativo perante os xulgados do contencioso-administrativo de Vigo, no prazo de dous (2) meses. Os prazos contaranse a partir do día seguinte ó das respectivas publicacións oficiais. En todo aquilo non previsto nestas Bases, serán de aplicación as normas básicas da Lei xeral de subvencións e da Lei de subvencións de Galicia sobre causas de invalidez (Arts.36 LXS e 32 LSG), causas e réxime de reintegro da subvencións (Arts.37 LXS e 33 LSG), réxime de infraccións e sancións en materia de subvencións e, en xeral, con carácter pleno ou supletorio, no non previsto, a Lei xeral de subvencións e o seu regulamento de desenvolvemento, a lexislación básica do Estado de réxime local, a Lei 9/2007, de subvencións de Galicia; as Bases de execución do orzamento do Concello de Vigo, as restantes normas de dereito administrativo e, no seu defecto, as normas de dereito privado. Vigo, na data da sinatura dixital.—O xefe de área de Política Social, Nelly Veronica Mandour Fababuj.*